b"\n_START_ARTICLE_\nVida consagrada\n_START_PARAGRAPH_\nL'estat vida consagrada o vida de consagraci\xc3\xb3 \xc3\xa9s aquell que l'Esgl\xc3\xa9sia Cat\xc3\xb2lica reconeix a qui viu en una comunitat que professa i practica els consells evang\xc3\xa8lics (castedat, pobresa i obedi\xc3\xa8ncia). S\xc3\xb3n consagrats, doncs, aquells laics o clergues que professen els consells evang\xc3\xa8lics per mitj\xc3\xa0 d'un vincle sagrat i, per fer-ho, s\xc3\xb3n membres d'un institut de vida consagrada o d'una societat de vida apost\xc3\xb2lica.\n_START_SECTION_\nInstituts seculars\n_START_PARAGRAPH_\nEls instituts seculars es diferencien dels religiosos perqu\xc3\xa8 estan formats per seglars. Els precedents hist\xc3\xb2rics d'aquests instituts es remunten a la fi del segle XVI, encara que el seu reconeixement jur\xc3\xaddic com a tipus particular d'institut de vida consagrada no ha tingut lloc fins a 1947._NEWLINE_Els fidels consagrats a D\xc3\xa9u en els instituts seculars practiquen la seq\xc3\xbcela Christi, mitjan\xc3\xa7ant la professi\xc3\xb3 dels tres consells evang\xc3\xa8lics obligatoris per un vincle sagrat, i lliuren la mateixa vida a Crist i a l'Esgl\xc3\xa9sia, comprometent-se en la santificaci\xc3\xb3 del m\xc3\xb3n, sobretot treballant dintre del mateix m\xc3\xb3n per a millorar-lo i donar exemple als altres._NEWLINE_La persona que professa aquest estat de vida consagrada no modifica la condici\xc3\xb3 que t\xc3\xa9 en el segle i continua vivint i actuant enmig del poble de D\xc3\xa9u sense sortir del propi ambient social segons la manera de vida secular que els \xc3\xa9s propi: d'aqu\xc3\xad el nom."